difenylamin
Store norske leksikon,Realfag,Kjemi,Organisk kjemi,Organiske forbindelser
Difenylamin er en kjemisk forbindelse av karbon, hydrogen og nitrogen. Forbindelsen er et krystallinsk stoff med smeltepunkt 53 °C. Difenylamin er uløselig i vann og løselig i alkohol, og det er en meget svak base. Kjemisk sett er difenylamin et sekundært aromatisk amin med kjemisk formel (C6H5)2NH.
Difenylamin fremstilles ved å varme opp en blanding av anilin og hydrokloridet av anilin i autoklav til 200–230 °C. Forbindelsen brukes som stabilisator for nitrocellulose og plaststoffer, som antioksidant, og til fremstilling av pesticider, eksplosivstoffer, fargestoffer og legemidler. I laboratoriet brukes difenylamin som reagens til påvisning av salpetersyre. Les mer i Store norske leksikon organisk kjemi aminer